पिता के घर नयी मां के उपेक्षापूर्ण व्यवहार के कारण वह अपने भाई-बहन में सबसे कम पढ़ लिख पाया। वह अपनी नयी मां और भाई- बहन और पिता की ज़िम्मेदारी खुद बढ़-चढ़ कर उठाता और उनकी सेवा में अपनी ज़िन्दगी की सार्थकता पाता। उम्र में काफी छोटे होते हुए भी उसके दोनों भाइयों को पिता ने कोलकाता में सिफ़ारिश कर नौकरी लगवा दी। उसकी नौकरी सबसे अन्त में लगी क्योंकि गांव पर रहकर खेती बारी कौन देखता। इसका उसने बुरा न माना था आख़िर वह सबसे कम पढ़ा लिखा था और गांव में भी तो आदमी चाहिए था रहने वाला। अब पिता रिटायर होने वाले थे जो जल्द गांव आयेंगे यह सोचकर उसे कोलकाता में नौकरी लगवा दी गयी।